Det går godt i Sverige. Den økonomiske vækst var omkring 0,7 procent sidste år og ventes op på 2,5 i år. Beskæftigelsen stiger. Det samme gør boligpriserne og det private forbrug.

I Danmark, der så sent som 2010 var foran Sverige i bruttonationalprodukt (bnp) per indbygger, lå og ligger den økonomiske vækst lavere, boligmarkedet er stadig delvis i koma og privatforbruget blot i langsom bedring.

Men der er ingen grund til at sende studiegrupper over Øresund for at aflure svenskerne deres hemmeligheder, mener direktør Lars Andersen, Arbejderbevægelsens Erhvervsråd (AE-rådet), der netop har lavet analysen ’Kan svensk økonomi noget, som vi ikke kan i Danmark?’.